Papersnake/gushiwen huggingface dataset:
除夕
乾隆（清代）

此日乾隆夕，明朝嘉庆年。
古今难得者，天地锡恩然。
父母敢言谢，心神增益虔。
近成老人说，云十幸能全。
步西湖次韵徐南卿
陈造（宋代）

山寺曾题竹，寻诗记所临。
缘云俯空旷，扪石探幽深。
倦鸟低平野，荐花下碧林。
沙头催唤渡，空水远沈沈。
偈颂一百二十三首
释祖钦（宋代）

无忧树下，右胁诞生。
已是造妖担怪，那堪七步周行。
云门一棒打镣，未为勦绝。
看来只好活葬，解脱无底深坑，
依前日午打三更。
故舶使知泉州赵公挽词五首 其二
俞德邻（宋代）

慷慨辞双节，逍遥寄一筇。扬雄虽若凤，老子自犹龙。

霁月窗前草，悲风陇上松。遗民应巷哭，何但辍秦舂。
游虎丘
陈埙（宋代）

碧玉千寻剑影寒，夜深光怪逼危阑。
句吴霸略成尘土，空有青山覆石坛。
题邹震甫江山伟观
戴复古（宋代）

八境横陈淦水滨，异乡谁识倚楼人。
江山不越乾坤大，烟雨翻成风月新。
十载经营梅屋趣，三间突兀草堂隣。
题诗未得惊人句，从此登临莫厌频。
石门西华寺三首 其三
林光（明代）

滚滚复滚滚，百年如一瞬。秋色入西华，笑嚼新烧笋。
戏赠潘供奉
黄庭坚（宋代）

潘郎小时如白玉，上学觅归如杜鹃。
当年屡过乃翁家，沽酒煮蟹不论钱。
大梁相逢初不识，黄尘渍面催挽船。
不如去作万骑将，黑头日致青云上。
题孟浩然霜晓吟行图
戴表元（宋代）

霜风飒飒搅吟鞍，童怖驴愁作许难。
便使玉堂遭遇去，朝参更是五更寒。
谢皇太子三月十九日召晏荣观堂，颁赐金杯襭
杨万里（宋代）

春草池塘太液旁，水精宫殿牡丹香。
惭非绮里攀鸿翼，也侍承丹宴凤庄。
玉唾银钩看落笔，绣袍金碗拜盈箱。
迎门儿女牵衣袖，搜得随侯与夜光。
小重山
佚名（宋代）

水风生处小亭临。
句
冯去非（宋代）

茶疏缘睡少。
梅花绝句十首 其一
陆游（宋代）

凛凛冰霜晨，皎皎风月夜。南山有飞仙，来结寻梅社。
偶书口号寄秘阁侍郎
李昉（宋代）

朝退归来只在家，诗书满架是生涯。
吟成拙句何人和，按得新声没处夸。
夜景最怜蟾影洁，秋空昔见雁行斜。
望君偷暇来相访，犹有东篱残菊花。
将渡太湖石公山僧来迓
楼锜（清代）

欲问灵威洞，烟波隔几重。偶迟孤棹去，先与老僧逢。

雨后朱樱熟，山中绿树浓。明朝寺楼宿，同听一声钟。
集句拟刘文纲少参悼亡 其十二
朱诚泳（明代）

冰簟银床梦不成，宵分独坐到天明。

潸然四顾难消遣，谁为梅花怨未平。
同郭殿帅游凤山寺探桃李
刘过（宋代）

廉织小雨久於梅，喜得晴新亦快哉。
五色波姚丽鳷鹊，十分云气近蓬莱。
旌旗侧畔宫墙转，戈戟丛中式库回。
走马看花生怕晚，果然桃李一山开。
杂曲歌辞·圣明乐
令狐楚（唐代）

海浪恬丹徼，边尘靖黑山。从今万里外，不复镇萧关。
九日二首
强至（宋代）

渐老襟怀已足悲，登高节物可无诗。
秋声飒爽侵蓬鬓，晚意萧条伴菊枝。
故里江山寻好处，重阳樽酒负当时。
天边鸿雁随南望，忆弟双眸泪欲垂。
咏柳
林端（清代）

细雨斜风几日晴，劳劳亭畔又清明。飞花澹澹无颜色，送客清清有性情。

天上青光分列宿，人间高隐托先生。眉痕自好何须画，深浅时宜任变更。
题舞花山大师遗居
陈羽（唐代）

西过流沙归路长，一生遗迹在东方。

空堂寂寞闭灯影，风动四山松柏香。
奉和春日幸望春宫应制
沈佺期（唐代）

芳郊绿野散春晴，复道离宫烟雾生。杨柳千条花欲绽，

蒲萄百丈蔓初萦。林香酒气元相入，鸟啭歌声各自成。

定是风光牵宿醉，来晨复得幸昆明。
题钱过庭梅花图
释惟谨（宋代）

已把神传画谱，又看格在诗评。
月落难寻清梦，雪空乃见高情。
咏雪
雪溪映（明代）

似梅似絮乱空奔，非月非霜眯远村。
自被树高先受白，谁怜苔瘦渐消痕。
山头凹凸犹难辨，水面波澜却易浑。
顿使世间烦热处，一从寒冷便惊魂。
芙蓉池亭
徐霖（宋代）

仲冬多美曝，散步有余真。
老树槎牙晚，初花的烁春。
清歌动落日，远岫得幽人。
空返无佳句，知为暮霭嗔。
次临封八景韵 其三 蟠龙烟雨
蒙尧佐（明代）

闻说蟠龙形胜森，独多烟雨入春深。朝迷树杪山牵练，风过堤头柳拂金。

入望空濛阑客思，悬知霢霂慰农心。苍天若为遐方恤，甘澍年年遍绿阴。
酴醾
谢幼谦（宋代）

香雪支离半坠风，柔条无奈不成业。
阿蛮如许风流骨，打困秋千细雨中。
蒙沈节推往长乐和复仇侯命再吟以似之
张天赋（明代）

蓝袍几破泮庠中，万里青云路未通。点额再三淹志久，让人多少看花红。

灯前祇自甘孤陋，亥豕凭谁辨异同。今日幸逢夫子铎，一声深荷订顽功。
偈颂二首
释祖钦（宋代）

八十余人十七州，相看尽是恶冤雠。
诸方有道不肯学，来共山僧作对头。
赠长安毕郎中
李洞（唐代）

高门寒沼水连云，鹭识朱衣傍主人。地肺半边晴带雪，

天街一面静无尘。朝回座客酬琴价，衙退留僧写鹤真。

从此几迁为计相，蓬莱三刻奏东巡。
六月旦有芝生于小厅之南楹连叶七层颜色黄润常有露珠联络其上观者叹息以为祥异因作三小诗 其三
华镇（宋代）

芝英服食寿能千，蕊笈仙经每细看。久视长生吾不羡，任同凡草一时乾。
雪后过南坡
虞俦（宋代）

扶桑暖翅接金怀，鞲上饥鹰待一呼。
悬滴梅梢珠璀璨，堕花桧顶粉模糊。
明年翠浪麦须好，何处青帘酒可酤。
万里江山谁画得，天开新样雪晴图。
与揭伯防先生桂彦良重游东山分韵得鸟字
乌斯道（明代）

荏苒岁云暮，霜露摧百草。东山松柏姿，青青故相好。

我有违旷思，戾兹涉远道。斗酒斟酌之，良以慰孤抱。

所悲无定居，依依若飞鸟。愿藉山中云，优游以终老。
村豪
梅尧臣（宋代）

日击收田鼓，时称大有年。
烂倾新酿酒，饱载下江船。
女髻银钗满，童袍毳氎鲜。
里胥休借问，不信有官权。
徐朝奉诰命下走介贲纳径坂赋成
赵汝腾（宋代）

驿足行都来，手贲诰一轴。
发视喜非常，耆儒见褒录。
斯人德无瑕，有子道振玉。
陛下自好老，微臣耻干禄。
耕云入山深，钓月玩水绿。
一朝朱绂赐，庞眉释袍鹄。
莱衣拜称庆，起舞遍亲族。
我在霞洲上，折屐亦越宿。
兹忻赞书至，哦诗遣驺仆。
遥知参侍点，论学绍淇澳。
次韵简林绍先诸友三首 其三
俞德邻（宋代）

载酒湖山忆盛年，可怜风物竟凄然。杜陵野老哭春日，空谷佳人倚暮天。

禾黍离离迷故国，旌旗杳杳遍南偏。虎皮何日包弓矢，老为羲皇受一廛。
潇湘秋夜雨曲
王闿运（清代）

九疑云破天难补，年年迸作潇湘雨。水驿无更秋被寒，木兰船湘如繁鼓。

二妃老去双蛾绿，月过璇宫冷阶玉。祇将清泪报深恩，分付三竿两竿竹。

秋长雨细无人听，流落蛮荒幽咽声。瑽瑽摵摵止还作，鸳瓦明镫俱有情。

关河何处无秋雨，泪粉啼花不劳数。省识潇湘万古愁，独眠独梦看看曙。
与刚中适甫游惠山
袁默（宋代）

雨过山前翠欲飞，水云高下正含晖。鱼跳细浪千花碎，蝉倚清阴一嘒微。

沈李浮瓜吟齿尽，清风明月满船归。超然不负寻幽兴，拂得荷香在葛衣。
访苍山曾子实
戴复古（宋代）

故人子曾子，居处近金精。
福地佳山水，诗家老弟兄。
十年重会面，一笑最关情。
万象亭前月，今宵为我明。
送胡学士知湖州
欧阳修（宋代）

武平天下才，四十滞铅椠。
忽乘使君舟，归榜不可缆。
都门春渐动，柳色缘将暗。
挂帆千里风，水阔江灩灩。
吴兴水精宫，楼阁在寒监。
橘柚秋苞繁，乌程春瓮酽。
清谈越客醉，屡舞吴娘艳。
寄诗毋惮频，以慰离居念。
阳春曲·知几
白朴（元代）

知荣知辱牢缄口，谁是谁非暗点头。诗书丛里且淹留。闲袖手，点煞也风流。

今朝有酒今朝醉，且尽樽前有限杯。回头沧海又尘飞。日月疾，白发故人稀。

不因酒困因诗困，常被吟魂恼醉魂。四时风月一闲身。无用人，诗酒乐天真。

张良辞汉全身计，范蠡归湖远害机。乐山乐水总相宜。君细推，今古几人知。
回陈郎中诗集
梅尧臣（宋代）

尝观陈伯玉，感遇三十篇。
矫矫追古道，粲尔日星悬。
今公岂其後，佳咏久已传。
忆为童子日，早诵锦绣妍。
兹来预官属，而许玩奇编。
明珠三百琲，一一径寸圆。
他人握中有，未获毫发焉。
家贫敢怀宝，况近骊龙渊。
又畏风雨作，神物不得全。
再拜捧明月，长跪还席前。
过横塘
史鉴（明代）

西向横塘过，风凉天又晴。两山沿路转，一舸问津行。

野水飞云度，斜阳去鸟明。采莲人不见，遥听唱歌声。
鹧鸪天 其四 采莲曲
丘崇（宋代）

两两维舟近柳堤。菱歌迤逦过前溪。曲中自诉衷肠事，岸上行前那得知。

金齿屐，翠云篦。女萝为带蕙为衣。惜花贪折归时晚，急桨相呼入翠微。
浪士歌
郭祥正（宋代）

江上浪如屋，海中浪如山。浪士乘浪舟，兀兀在浪间。

浪头几时息，士心殊自閒。死生生死尔，浪歌聊破颜。
喜迁莺·古今三绝
佚名（宋代）

古今三绝。惟郑国三良，汉家三杰。三俊才名，三儒文学，更有三君清节。争似一门三秀，三子三孙奇特。人总道，赛蜀郡三苏，河东三薛。庆惬。况正是，三月风光，杯好倾三百。子并三贤，孙齐三少，俱笃三馀事业。文既三冬用，名即三元高揭。亲俱庆，看宠加三命，礼膺三接。
和麟老韵五绝
王炎（宋代）

诗清虽为竹庵编，禅妙元从佛眼传。
用处纵横能杀活，匣藏不肯试龙泉。
崇山堂五咏为通判大乐张侯赋 其一 静隐堂
释德洪（宋代）

扶策经行此堂上，万峰翔集汉江津。山林未放公深隐，只恐功名逼逐人。
八月三日舟行自蔡河赴临淮
张耒（宋代）

旷野天垂地，川晴水见沙。河回迷向背，岸断忽桑麻。

水阔时浮鹭，陂寒乍集鸦。年饥田濩落，岁晚客悲嗟。

新月排云水，西风送日斜。孤舟何处宿，故国已天涯。
兽之穷
吴泳（宋代）

兽之穷，逼我墙，
韩卢走兔无窟藏。江麋假息尚扑朔，
穴鼠无技犹张皇。我{左饣右甘}岂不甘，
我缨岂不长。貍步张侯虎为落，
{左豸右开}未及献弓先亡。兽之穷，
莫抵当，泽虞不戒专诸忙。
春蒐犹禁塞榆白，秋战不耐泾水黄。
昔闻养鹰志在逐，无使饱食栖平冈。
晓枕偶成绝句奉赠吕中良父子指示罗原冈先陇
吴与弼（明代）

四顾荒山总阒然，忽开云雾睹青天。伊谁施此回生力，细写荆溪父子贤。
访陈与机县尉于湘潭下摄市
戴复古（宋代）

买得南坡景，创成西尉司。
宅幽连寺观，地广带亭池。
能事事易了，役民民不知。
题诗记颠末，政不假人碑。
别后再和一首
王庭圭（宋代）

平昔高谈古帝王，到今春草几时芳。挥毫欲上三千牍，拆袜初无一寸长。

亹亹逼人逢此意，匆匆下语不成章。归来闭阁焚香坐，端为思君聊复忙。
送杨浩秘丞入蜀
梅尧臣（宋代）

有才不得试，志亦无所干。
有母不得养，法当之远官。
虽曰在民政，孝心宁得安。
志愿且未遂，而趋蜀道难。
行思叱驭者，勿复苦长叹。
正月十五日至头围
柯箖（清代）

山村羯鼓与饧箫，旅馆黄昏破寂寥。邀月樽前春漫漫，试灯风里雨潇潇。

近年飘泊如浮梗，半夜喧腾又上潮。行李匆匆正月半，可怜今夕是元宵。
见李世卿先生昔寓遗址衋然念之
陶益（明代）

昔贤宾馆比丘墟，一望云烟三叹馀。秋草已归衡岳雁，寒潭空没楚江鱼。

微微野径迷人远，寂寂荒台到客疏。天地往来吾道在，肯因凋谢更涟如。
和贾魏公冬大雪诗
潜说友（宋代）

海水飞花到上林，气形和处总由心。
采薇指日休兵甲，宿麦连云办辇任。
炽炭酒行怀往昔，老枝诗句诏来今。
燮调妙用谁知用，端在崇阳与抑阴。
苦热行
石珝（明代）

闭门却暑暑不去，阑街振箑号狂奴。
城头白气勃勃吐，海水汤沸山为垆。
藤床桃簟多败绩，竹姬染汗先模糊。
群蝇讠凶讠凶昼作市，对食谁能操匕箸。
五弦不散虞后风，九阍真折桓公翅。
谁言汉皇勤远略，东海西头尚高阁。
安得长风驾远游，醉挟冰壶上寥廓。
晚凉
毛珝（宋代）

窗前洒地著胡床，浴罢闲来坐晚凉。更取壁灯移暗处，待他月上竹边墙。
泊长沙
韦宪文（明代）

落日云流混碧空，苍苍江菼曳霜风。千秋惜贾人何限，一赋哀原气尚雄。

溪近寒林闻鵩鸟，岸登平陆见丹枫。满山摇落江声寂，肠断天南野色中。
清风十韵
钱惟演（宋代）

溽暑迎秋尽，凉飔逗晓回。
起蘋初淅沥，猎桂更徘徊。
欲引长烟素，微飘画烛煤。
坠桐侵玉井，拂柳度章台。
已觉云翘动，还惊月幌开。
鲛帘移乱影，瑶瑟泛余哀。
扇掩藏鸾羽，荷倾侧露杯。
正当河正界，不待雨东来。
自好抟垂翼，宁劳起死灰。
楚宫谁第赋，宋玉最多才。
题巷北桃花
刘敞（宋代）

深巷山桃树，无人亦自芳。青苔何限地，红萼可怜香。

俗眼轻幽僻，阴天逼艳阳。殷勤谋一醉，容易送春光。
挽贡士方清卿
刘克庄（宋代）

矫俗非崖异，诛奸似刻深。
世无爱才意，天有不平心。
陋巷贫犹乐，孤坟死尚吟。
绝怜蔚宗史，未及共研寻。
伤秦姝行
刘禹锡（唐代）

长安二月花满城，插花女儿弹银筝。南宫仙郎下朝晚，

曲头驻马闻新声。马蹄逶迟心荡漾，高楼已远犹频望。

此时意重千金轻，鸟传消息绀轮迎。芳筵银烛一相见，

浅笑低鬟初目成。蜀弦铮摐指如玉，皇帝弟子韦家曲。

青牛文梓赤金簧，玫瑰宝柱秋雁行。敛蛾收袂凝清光，

抽弦缓调怨且长。八鸾锵锵渡银汉，九雏威凤鸣朝阳。

曲终韵尽意不足，馀思悄绝愁空堂。从郎镇南别城阙，

楼船理曲潇湘月。冯夷蹁跹舞渌波，鲛人出听停绡梭。

北池含烟瑶草短。万松亭下清风满。秦声一曲此时闻，

岭泉呜咽南云断。来自长陵小市东，蕣华零落瘴江风。

侍儿掩泣收银甲，鹦鹉不言愁玉笼。博山炉中香自灭，

镜奁尘暗同心结。从此东山非昔游，长嗟人与弦俱绝。
物外亭
宋祁（宋代）

飞宇冠苍岑，盘盘上百寻。
风含太虚爽。云作下方阴。
坞桂寒仍燠，岩猿暝始吟。
知君有高兴，天壤共登临。
偈颂一百一十七首 其五十六
释绍昙（宋代）

大悲正眼露堂堂，百步当摇闪电光。被掣风颠医瞎子，暗中拖拽下禅床。
予绍兴三十二年夏四月三日行部至山中时月上
王之道（宋代）

去年入山时，孟夏暑犹薄。
来观云母泉，阴崖坐盘礴。
老禅披荆榛，经营始兴作。
山空斤斧响，丁丁振林壑。
挽仰恰周星，炎赫若凌薄。
昨朝发岳阳，东风怒还恶。
惊涛送轻舟，十里沙头落。
投凉不待晓，肩舆上硗确。
僧徒笑相迎，此意安可却。
高亭荫白茅，群峰峙青廓。
偕行二三子，临泉一杯酌。
呼僮瀹石鼎，煮汤旋和药。
谁令俗士驾，急去能不怍。
历成数句语，聊发后来噱。
独酌
吴儆（宋代）

松竹开幽径，蓬蒿閟荆扉。
庭前两梧桐，浓绿涵清辉。
南楹开半两，晨夕异烟霏。
樽酒自宾主，幽鸟更埙篪。
饮罢两无言，还读渊明诗。
药山和尚赞
释智愚（宋代）

以梵夹，对净瓶。一字不挂眼，常转如是经。
幽怀用梦庵张丈韵 其四
段成己（金朝）

起来乘霁看年华，便著芒鞋代鹿车。白水明边镕落日，碧天尽处散馀霞。

决明点检无多实，甘菊商量有数花。满酌一杯都不计，人閒万事足安蛇。
再咏紫泉行宫十景 其一 敞轩
弘历（清代）

一区十亩县城陲，密室敞轩各得宜。路便重临风日好，吾心与物共春熙。
赋诗二首呈懒翁
白玉蟾（宋代）

惊秋镜里鬓边星，到处溪山皆洞庭。
怒雨打莲欹沼绿，颠风掣竹过墙青。
趁船紫燕辞芹渚，缩颈白鸥眠蓼汀。
荷笠欲寻懒翁去，带些爽气入疎棂。
忆太古琴寄蒋士用
许恕（明代）

兵后三年忆素琴，珍藏多藉故人心。静中还识无弦趣，梦里犹闻太古音。

野鹤影寒山月晓，水沈香细草堂深。何由为致南塘曲，涧水松风伴独吟。
月下读唐人诗悠然有悟
卢德仪（清代）

几卷唐诗手自娱，不须笺传苦纷拿。有时悟到忘言处，明月梨花澹欲无。
题严州王秀才山水枕屏
陆游（宋代）

我行天下路几何，三巴小益山最多：翠崖青嶂高嵯峨，红栈如带萦岩阿；下有骇浪千盘涡，一跌性命委蛟鼍。
日驰三百一乌骡，雪压披毡泥满靴。
驿亭沃酒醉脸酡，长笛腰鼓杂巴歌。
大散关上方横戈，岂料世变如翻波，东归轻舟下江沱，回首岁月悲蹉跎。
壮君落笔写岷嶓，意匠自到非身过，伟哉千仞天相摩，谷里人家藏绿萝。
使我恍然越关河，熟视粉墨频摩挲。
青云亭
张澄（宋代）

昔者青云亭，位置直巽隅。旴江入怀抱，灵谷当襟裾。

百年但草茀，兔葵杂榛芜。我登问安堂，凝睇爽气俱。

相将还绝赏，翚飞接云凫。却望州郭盛，五峰画不如。
送范准堂住天台法轮寺
张翥（元代）

白首南屏坐不回，偶提佛法住天台。幽禅有味风生磬，瘦影无尘月满台。

罗汉山中飞锡过，鲛人海上献珠来。不知万壑烟霞底，何处寻师拨芋煨。
病起
陈师道（宋代）

今日秋风里，何乡一病翁。
力微须杖起，心在与谁同。
灾疾资千悟，冤亲并一空。
百年先得老，三败未为穷。
凿磨岭
赵蕃（宋代）

复岭重冈向背迷，瘦筇深与病夫宜。
早禾未割尤艰食，过午人家犹未炊。
山光云影图
袁登道（明代）

林壑苍茫宿雾浓，冥濛烟雨翠连空。岂知造化难收拾，却入幽人楮素中。
减字木兰花·明眸巧笑
吕渭老（宋代）

明眸巧笑。坐久更宜灯烛照。小醉辞归。怀抱明明只自知。琐窗重见。桃李春风三月面。怎不思量。折柳孤吟断杀肠。
春日侍宴芙蓉园应制
李乂（唐代）

水殿临丹籞，山楼绕翠微。昔游人托乘，今幸帝垂衣。

涧筱缘峰合，岩花逗浦飞。朝来江曲地，无处不光辉。
罗浮雨中游宝积寺
释今覞（明代）

巨壑沈空濛，雨势来不止。欲顿肩舆游，登临兴方始。

稍晴策疲肩，烟云辨杪树。苍翠忽远丛，蓊然附石齿。

泥泞涩迂途，精神已先至。人影在松关，恍与白石侣。

虹气蒸高霞，倏尔群山紫。不畏攀陟艰，翻惊心眼异。

入门见新筑，高下称人意。密竹覆古幢，断碑倚灵字。

盘笋呈山情，茶香发泉味。坐馀霁色来，嶂峦遂位置。

会上飞云巅，一笑凌天地。
秋日忆姊
徐氏（莆阳）（明代）

日夕登郡楼，望远意悠悠。四顾何萧条，凄凉景物秋。

噰噰云中乌，翩翩呼其俦。郁郁堂前树，苍苍枝相樛。

因之怀同气，抚景双泪流。临风无限思，凭轩独夷犹。
哀时命
庄忌（两汉）

哀时命之不及古人兮，夫何予生之不遘时！
往者不可扳援兮，俫者不可与期。
志憾恨而不逞兮，杼中情而属诗。
夜炯炯而不寐兮，怀隐忧而历兹。
心郁郁而无告兮，众孰可与深谋！
欿愁悴而委惰兮，老冉冉而逮之。
居处愁以隐约兮，志沈抑而不扬。
道壅塞而不通兮，江河广而无梁。
愿至昆仑之悬圃兮，采锺山之玉英。
揽瑶木之橝枝兮，望阆风之板桐。
弱水汨其为难兮，路中断而不通。
势不能凌波以径度兮，又无羽翼而高翔。
然隐悯而不达兮，独徙倚而彷徉。
怅惝罔以永思兮，心纡轸而增伤。
倚踌躇以淹留兮，日饥馑而绝粮。
廓抱景而独倚兮，超永思乎故乡。
廓落寂而无友兮，谁可与玩此遗芳？
白日晼晚其将入兮，哀余寿之弗将。
车既弊而马罢兮，蹇邅徊而不能行。
身既不容於浊世兮，不知进退之宜当。
冠崔嵬而切云兮，剑淋离而从横。
衣摄叶以储与兮，左袪挂於榑桑。
右衽拂於不周兮，六合不足以肆行。
上同凿枘於伏戏兮，下合矩矱於虞唐。
愿尊节而式高兮，志犹卑夫禹汤。
虽知困其不改操兮，终不以邪枉害方。
世并举而好朋兮，一斗斛而相量。
众比周以肩迫兮，贤者远而隐藏。
为凤皇作鹑笼兮，虽翕翅其不容。
灵皇其不寤知兮，焉陈词而效忠。
俗嫉妒而蔽贤兮，孰知余之从容？
愿舒志而抽冯兮，庸讵知其吉凶？
璋珪杂於甑窐兮，陇廉与孟娵同宫。
举世以为恒俗兮，固将愁苦而终穷。
幽独转而不寐兮，惟烦懑而盈匈。
魂眇眇而驰骋兮，心烦冤之忡忡。
志欿憾而不憺兮，路幽昧而甚难。
块独守此曲隅兮，然欿切而永叹。
愁修夜而宛转兮，气涫沸其若波。
握剞劂而不用兮，操规矩而无所施。
骋骐骥於中庭兮，焉能极夫远道？
置援槛狖於棂兮，夫何以责其捷巧？
驷跛鳖而上山兮，吾固知其不能升。
释管晏而任臧获兮，何权衡之能称？
箟簬杂於黀蒸兮，机蓬矢以射革。
负檐荷以丈尺兮，欲伸要而不可得。
外迫胁於机臂兮，上牵联於矰隿。
肩倾侧而不容兮，固陿腹而不得息。
务光自投於深渊兮，不获世之尘垢。
孰魁摧之可久兮，愿退身而穷处。
凿山楹而为室兮，下被衣於水渚。
雾露濛濛其晨降兮，云依斐而承宇。
虹霓纷其朝霞兮，夕淫淫而淋雨。
怊茫茫而无归兮，怅远望此旷野。
下垂钓於溪谷兮，上要求於仙者。
与赤松而结友兮，比王侨而为耦。
使枭扬先导兮，白虎为之前后。
浮云雾而入冥兮，骑白鹿而容与。
魂眐眐以寄独兮，汨徂往而不归。
处卓卓而日远兮，志浩荡而伤怀。
鸾凤翔於苍云兮，故矰缴而不能加。
蛟龙潜於旋渊兮，身不挂於罔罗。
知贪饵而近死兮，不如下游乎清波。
宁幽隐以远祸兮，孰侵辱之可为。
子胥死而成义兮，屈原沈於汨罗。
虽体解其不变兮，岂忠信之可化。
志怦怦而内直兮，履绳墨而不颇。
执权衡而无私兮，称轻重而不差。
摡尘垢之枉攘兮，除秽累而反真。
形体白而质素兮，中皎洁而淑清。
时厌饫而不用兮，且隐伏而远身。
聊窜端而匿迹兮，嗼寂默而无声。
独便悁而烦毒兮，焉发愤而纾情。
时暧暧其将罢兮，遂闷叹而无名。
伯夷死於首阳兮，卒夭隐而不荣。
太公不遇文王兮，身至死而不得逞。
怀瑶象而佩琼兮，愿陈列而无正。
生天墬之若过兮，忽烂漫而无成。
邪气袭余之形体兮，疾憯怛而萌生。
愿一见阳春之白日兮，恐不终乎永年。
赐庄八景为周草亭驸马作 其二 地分云囿
程敏政（明代）

割取东皋一半青，主家恩泽重王庭。绮檐绣户看花地，犹有先朝揽胜亭。
自然斋诗为周原夫作 其五
乌斯道（明代）

今日憺无事，薄言疏我襟。清风蹑山梁，烦歊憩松阴。

鱼游湖水净，鸟啼崖谷深。朋友相邀坐，衎衎论此心。
复湖
陆游（宋代）

世事相寻败与成，湖中畚锸浩纵横。
共知陂坏行当复，敢恨台纵既已倾。
天镜忽看孤月堕，樵风长送片帆轻。
下临万顷如云稼，从此年年有颂声。
北客置酒
王安石（宋代）

紫衣操鼎置客前，巾韝稻饭随粱饘。
引刀取肉割啖客，银盘擘臑槁与鲜。
殷勤勤侑邀一饱，卷牲归馆觞更传。
山蔬野果杂饴蜜，獾脯豕腊如炰煎。
酒酣众史稍欲起，小胡捽耳争留连。
为胡止饮且少安，一杯相属非偶然。
夏日读吕山人甲子稿
杨巍（明代）

灵雨初过暑气徂，残虹半落青天隅。谁人探得骊龙珠，山精海怪来相呼。

十二楼台争献图，蛟螭潜泣愁水枯。白画梦狎昆仑奴，野鬼扪舌撼户枢。

醉抛瑶杵碎冰壶，松风飒飒寒人肤。童子汲井鸣辘轳，狂夫消渴一旦无。
猗兰秋思三首
方回（元代）

老子今年忽不贫，价方玉佩有兰纫。
一枝半朵悬衣带，肯羡腰间大羽人。
当阳玉州城
刘子寰（宋代）

隐隐层台际混茫，荆关形胜古当阳。登楼赋里山川在，抱玉岩前堑垒荒。

思绕曲沮流脉脉，望迷平楚入苍苍。青林渐复升平旧，百里康庄夹绿杨。
和观雪二十韵
韦骧（宋代）

纷纷随朔吹，及物任洪纤。足以称为瑞，疏哉比撒盐。

朝飞收羽翼，夜象晦钩钤。农望先知喜，童心岂易厌。

对疑银界色，啖胜露华甜。寸隙期皆遍，微埃迥不兼。

豪筵宾酒壮，远塞虏兵歼。长坂愁羁旅，空山困隐潜。

尘怀经岁挠，清兴此时添。已变琼铺砌，还惊絮扑帘。

扁舟谁念戴，采笔自追淹。野思生犹浅，诗情雅若爓。

凝眸万顷白，引袖六花尖。和寡思琴操，赀高忆酒帘。

江潮云盖水，楼阁玉妆檐。折竹惊寒雀，衰葭拥暮鹣。

冷官饶寂寞，僻邑养安恬。坐患凶年久，行忧疠气渐。

探深评尺咫，均庆及闾阎。仰恃贤侯德，无劳太史占。
淳熙十六年皇后册宝十三首 其六
郊庙朝会歌辞（宋代）

华榱璧珰，有馨椒殿。备物来陈，多仪式焕。曰册曰宝，是刻是瑑。

并举以行，皇矣懿典。
清音亭
陈洵直（宋代）

水石何曾有古今，如丝如竹度高深。
自疑扁榜通尘听，百代潺潺无赏音。
送徐正时之官赣州四首
曹勋（宋代）

君方赣水赴除书，百舵横江信所扶。
他日雁山新雁到，问先曾这赤城无。
滩头
韩淲（宋代）

溪头滩背狭，高下两三家。风叶山衔日，烟莎路湿沙。

傍船初落雁，隔屋已栖鸦。何处吹崖蜜，满园荞麦花。
得伯逢书
宋祁（宋代）

书来何所道，报我二毛生。
种种因年化，星星著领明。
别离才几日，感慨若为情。
且莫悲迟暮，须容四海兄。
茶 其四
潘牥（宋代）

不因将军打门惊，瓦釜何从得此声。谁道枯肠三椀怯，能令俗骨一生清。

鸿渐绝怕膏新绝，党进那知雪水烹。从此客来真水厄，吾方正酒学泉明。
后十馀日别伦师赴临漳
廖刚（宋代）

潇洒东阳笑十围，未应裘马羡轻肥。稻粱浪遣成蓬梗，辽鹤殷勤祗暂归。
湖居无事日课小诗 其六
周紫芝（宋代）

多情白鸟去还来，无事风扉闭复开。山下一帆冲雨过，水边双燕得泥回。
游黄山
谢凤（宋代）

历览岧嶢接斗牛，岩排云树翠阴稠。
风生药臼清香远，日照丹岩紫气浮。
仙乐有声闻昼夜，灵泉无火沸春秋。
犹多奇绝应难到，聊写新诗纪胜游。
客广陵
王昌龄（唐代）

楼头广陵近，九月在南徐。
秋色明海县，寒烟生里闾。
夜帆归楚客，昨日度江书。
为问易名叟，垂纶不见鱼。
陈达野母氏恭人挽辞 其二
黄裳（宋代）

眼明身健莫扶持，遽向华堂看綵衣。已共月明无认处，孝思休踊盖棺时。
听刘安唱歌
顾况（唐代）

子夜新声何处传，悲翁更忆太平年。

即今法曲无人唱，已逐霓裳飞上天。
别董叔宏兄弟
戴复古（宋代）

年老思家切，交深话别难。
扁舟行且止，尊酒强相宽。
客路归来晚，人情去后看。
西风吹过雁，千万寄平安。
理宗朝享三首
真宗（宋代）

秬鬯既将，黄钟具奏。
瞻望真游，优若有慕。
于皇列圣，在帝左右。
云车具业，以妥以侑。
秦宫诗
李贺（唐代）

越罗衫袂迎春风，玉刻麒麟腰带红。
楼头曲宴仙人语，帐底吹笙香雾浓。
人间酒暖春茫茫，花枝入帘白日长。
飞窗复道传筹饮，十夜铜盘腻烛黄。
秃衿小袖调鹦鹉，紫绣麻鞋踏哮虎。
斫桂烧金待晓筵，白鹿青苏夜半煮。
桐英永巷骑新马，内屋深屏生色画。
开门烂用水衡钱，卷起黄河向身泻。
皇天厄运犹曾裂，秦宫一生花底活。
鸾篦夺得不还人，醉睡氍毹满堂月。
莲花
郭震（唐代）

脸腻香薰似有情，世间何物比轻盈。

湘妃雨后来池看，碧玉盘中弄水晶。
赴滁州散参军途中书事
潘阆（宋代）

微躯不杀谢天恩，容养疏慵世未闻。
昔日已为閒助教，今朝又作散参军。
高吟瘦马冲残雪，远看孤鸿入断云。
到任也应无别事，愿将清俸买香焚。
和路朝奉新居 其十一
徐积（宋代）

夷白先生好对庐，醉吟处士作邻居。幅巾自去呼樵父，蜡屐何时访竹书。

坐想高谈摇麈尾，情知相谇跨鲸鱼。更怜同姓陪樽酒，胜却荀生得御车。
水仙花二首 其一
刘鹗（清代）

水府群仙别一家，清标为洗世铅华。霜根种种八九月，独干铅铅四五花。

素质自堪齐玉雪，冰肌那肯混烟霞？他时明月瑶台下，一笑相逢更绝佳。
饮酒二十首同苏翰林先生次韵追和陶渊明十七
晁补之（宋代）

淮南夏早收，晚秧亦含风。
连舻似雍绛，千斛输吴中。
使君饮酒乐，岁美关梁通。
安得天下人，俱忘楚人弓。
客中与龚智渊登高
黄淳耀（明代）

一肩襆被值途穷，忽漫登高逆旅中。千里暮云飞不住，故山同指雁声东。
句 其二
陈知默（宋代）

云埋山麓藏秋雨，叶脱林梢带晚风。
汴渠
石介（宋代）

隋帝荒宴游，厚地刳为沟。
万舸东南行，四海困横流。
义旗举晋东，锦帆入扬州。
扬州竟不返，京邑为墟丘。
吁哉汴渠水，至今病不瘳。
世言汴水利，我为汴水尤。
利害吾岂知，吾试言其由。
汴水濬且长，汴流渍且遒。
千里泄地气，万世劳人谋。
舳舻相属进，餽运曾无休。
一人奉口复，百姓竭膏油。
民力输公家，斗粟不敢收。
州侯共王都，尺租不敢留。
太仓粟峨峨，冗兵食无羞。
上林钱朽贯，乐官求徘优。
吾欲塞汴水，吾欲坏官舟。
请君简赐予，请君节财求。
王畿方千里，邦国用足周。
尽省转运使，重封富民侯。
天下无移粟，一州食一州。
水调歌头·巩采若寿
辛弃疾（宋代）

泰岳倚空碧，汶□卷云寒。萃兹山水奇秀，列宿下人寰。八世家传素业，一举手攀丹桂，依约笑谈间。宾幕佐储副，和气满长安。
分虎符，来近甸，自金銮。政平讼简无事，酒社与诗坛。曾看沙堤归去，应使神京再复，款曲问家山。玉佩揖空阔，碧雾翳苍鸾。
登镇海楼
陈绍儒（明代）

青山隐隐画楼雄，衡雁飞飞玉宇空。云水流商初变律，关河哀角已鸣弓。

寒惊思妇红楼暮，凉送词人白苧工。回首蛮烟铜柱隔，几时重纪伏波功。
信口十绝
李流谦（宋代）

献玉遭刖我自笑，因黥得封人未量。
百年相劝但饱饭，从渠蚁穴处侯王。
度飞石岭
宋祁（宋代）

人不怨飘瓦，何用罪飞石。
石墜不可常，人值亦其适。
去去走嵚崟，千金幸自惜。
鱼骨鹤 其一
庄一煝（清代）

腮鬐剥落脍残留，幻作霜翎雪羽俦。却讶胎禽藏丙穴，可知蜕骨是丹邱。

乘轩讵有停车日，溉釜偏无煮鹤羞。莫道充庖虾菜品，栖形欲啸海天秋。
郁松赠陶思齐任通波驿长
许谦（元代）

郁郁乔松，在彼中林。斲之砻之，以榱以楹。我材既良，胡宁靡成。

日居月诸，亦迭而逝。谋犹孔臧，庶拔斯萃。奋然于怀，耿耿寤寐。

泛彼柏舟，集于西流。征夫遑遑，予取予求。尔言毋暴，我心则休。

遥遥道途，跬步斯举。悠悠天衢，始振其羽。聿其问津，云汉之渚。
柳梢青（寄鹤林）
葛长庚（宋代）

鹤使南翔。词珍翰绮，谊暖情香。如在琼台，梦回初饮，月液云浆。

风吹芦叶冥茫。夕照外、山高水长。遥想东楼，琪花玉树，梅影昏黄。
满庭芳 篝灯夜坐，忽闻清歌，坠欢枨触，渺兮馀怀也
王鹏运（清代）

风露高寒，蛩螀怨抑，夜阑人倚灯篝。暗尘惊落，何处发清讴。

已是潘郎老去，青衫在、鬓减花羞。十年恨，无端枨触，肠断旧风流。

风流弹指处，画中人远，梦里春柔。料记曲当时，红豆还留。

倩取窥帘淡月，悲欢事、一例全句。霜华重，丁丁漏水，银箭咽潜虬。
郭氏山林十六咏 其三 月峡
陆游（宋代）

我昔溯三峡，仰天如匹练。安得中天月，正用此时见。
得句
项安世（宋代）

平生为斯文，思极心欲破。
得句如得官，欢喜不能奈。
绕状行成匝，如觉此身大。
昔我得官时，悠然但高卧。
题祖逖闻鸡起云图
何乔新（明代）

洛阳双鹅飞翀天，兵尘澒洞如云烟。将军雅志翊皇极，闻鸡起云心茫然。

晋阳有聪赵有勒，豺虎凭陵恣残贼。中原大半警狼烽，谁向河南剪荆棘。

嘐嘐夜半荒鸡鸣，情知此声非恶声。披衣慷慨拔剑云，英气耿耿摩苍冥。

一云龙光竞挥霍，眼中已自无屠各。再云顿挫腾雪霜，欲扫欃枪靖沙漠。

可怜琅琊无远图，谩凭天险保三吴。将军气欲吞吐谷，渡河击楫声呜呜。

屯兵雍丘威赫赫，敌军破胆频败北。关河部落尽来归，谯沛遗民咸仰德。

两京未复功未成，妖星夜照镇西营。天不祐晋将军殁，千载英雄长涕零。
夜泊渭津
李昌符（唐代）

漂漂东去客，一宿渭城边。远处星垂岸，中流月满船。

凉归夜深簟，秋入雨馀天。渐觉家山小，残程尚几年。
斯道
陆游（宋代）

斯道有显晦，所忧非贱贫。
乾坤均一气，夷狄亦吾人。
朋党消廷论，鉏耰洗战尘。
清时更何事，处处是尧民。
暮春
朱有燉（明代）

九十春光似转蓬，半晴天气雾溟蒙。
一池新水今朝雨，满地残花昨夜风。
白发自怜诗兴在，红颜莫放酒樽空。
闲看青简思今古，得失由来一梦中。
颂示学者
释居静（宋代）

十门纲要掌中施，机会来时自有为。作者不须排位次，大都首尾是根基。
次韵袁审渊道旧思归四首 其四
刘一止（宋代）

虞氏隋唐后，当时尺五天。风烟鼻祖宅，翰墨耳孙贤。

筇屐容相蹑，杯觞得共传。济时吾老矣，看着祖生鞭。
赠陈桂山二首 其二
何梦桂（宋代）

曾抉青囊指玉幖，嘱君一语记须牢。他年若卜嫖姚冢，筑取祁连一样高。
兰花
蔡廷兰（清代）

生依岩谷爱幽清，肯比萧敷与艾荣。独有芳菲含露气，不须颜色动风情。

人怀远遁频通问，迹寄空山自得名。多谢春晖怜小草，国香何事费公评。
张贞白有离世之志作四别诗示余余反其意作四留诗以尼之 其二 代花木留
黄淳耀（明代）

曾因一击悟香严，翠竹黄花不受嫌。空际繁华随意扫，閒中色相逐时拈。

经春抱瓮新条长，隔日窥园恶木添。莫向狙公分橡栗，寻常山果共酸甜。
昭君怨
张元干（宋代）

春院深深莺语。花犯一帘烟雨。禁火已销魂。更黄昏。

衾暖麝灯落灺。雨过重门深夜。枕上百般猜。未归来。
春葺所居
刘攽（宋代）

贫贱智不远，终年谋一身。北堂甫成冬，西轩已送春。

开窗纳清风，扫地祛凝尘。今是觉昨非，会意成日新。

一悟蓬荜兴，寄言当世人。时事亦寒暑，无为迷旧津。
水调歌头（富览亭永嘉作）
姜夔（宋代）

日落爱山紫，沙涨省潮回。平生梦犹不到，一叶眇西来。欲讯桑田成海，人世了无知者，鱼鸟两相推。天外玉笙杳，子晋只空台。

倚阑干，二三子，总仙才。尔歌远游章句，云气入吾杯。不问王郎五马，颇忆谢生双屐，处处长青苔。东望赤城近，吾兴亦悠哉。
春日中丞刘带川过榕城新筑
黄廷用（明代）

劳君一上仲宣楼，举目风尘动客愁。插竹未曾开蒋径，诛茅岂客爱荆州。

汉官剪綵呈春燕，周代尚青迓土牛。聊摘黄楫传腊酒，人传小队浣花头。
看采莲
白居易（唐代）

小桃闲上小莲船，半采红莲半白莲。

不似江南恶风浪，芙蓉池在卧床前。
次韵翰林周尧佐先生咏雪禁体 其六
童轩（明代）

非沙非屑迥无尘，六出天然剪刻新。积路崎岖妨过客，扑窗撩乱恼吟人。

看来楼阁疑铺画，飞入园林似放春。酒伴高阳尽凋落，小炉榾柮自堪亲。
中秋后二夜对月
葛绍体（宋代）

中秋竟夕佳月色，万里光芒霜雪白。
人言阴晴一瞬易，不料清雪连永夕。
有情傍我书几多，书中今古旧应识。
玉华婵娟彻鬓眉，冰澌的皪莹肝膈。
风流似与仙娥俱，缟衣练裳新洒涤。
酒酣颠倒欲结交，灯火希微疑避席。
出门露气已半销，轻风西来盪虚碧。
中天镜悬见本真，一点灵明透八极。
送李景先录判
陈基（元代）

阊门柳枝短，君行不可缓。赠君不折杨柳枝，劝君饮此金屈卮。

丈夫将身誓许国，安用当歌伤别为。青丝络控黄金勒，游宦鄱阳山水国。

何处春风最忆君，琵琶洲上蘼芜碧。
宿京江口期刘昚虚不至
王昌龄（唐代）

霜天起长望，残月生海门。风静夜潮满，城高寒气昏。

故人何寂寞，久已乖清言。明发不能寐，徒盈江上尊。
岁晚登清素院北阁
文同（宋代）

云端访古寺，树杪临危阁。
风厉慑草木，霜乾喜雕鹗。
天时既凄惨，人意亦寂寞。
回念故山远，心随日西落。
临江仙 其一
佚名（宋代）

漏出春光三四朵，冰肌玉骨偏宜。乍开应笑百花迟。

将军曾止宜，画角已先知。

素艳不容蜂蝶采，清香自有人知。而今虽被霜雪欺。

和羹终待手，金鼎自逢时。
春日杂诗
张霔（清代）

岁岁东海上，残春始见春。间吟梦草句，老作看花人。

风雨三沽水，轮蹄十丈尘。槎飞仙岛近，不问五陵津。
李汉章由边功升俸赠以口号
祁顺（明代）

郎官新受大夫封，又喜荣加俸级崇。边塞勤劳才两载，绝胜民部十年功。
春同伯中之栎田
曹彦约（宋代）

涖卜他年正首丘，尚乘风日逐英游。
平分正月春犹浅，断送元英冷未休。
藕断山钟黄蘖外，枝分水转石榴头。
卷帘隐几俱为乐，付与涪翁闷得不。
辛酉九日示弟辈
汪守愚（清代）

多难登临易感伤，天教薄暝黯重阳。雁鸿零落犹成列，鸡犬平安岂待禳。

小市祇工桑榨酒，闲官久已枣为粮。折萸试问诸昆弟，犹胜登高各异乡。
月下泛沧浪江 其一
区大相（明代）

碧空云尽水无烟，孺子沧波正渺然。惆怅濯缨人不见，月明歌送钓鱼船。
水龙吟 其一 洞天
史浩（宋代）

翠空缥缈虚无，算唯海上蓬瀛好。琼瑶宫阙，蕊珠台榭，玲珑缭绕。

弱水沈冥，瑞云遮隔，几人曾到。四明中，自有神仙洞府，烟霞里、知多少。

堪笑当年狂客，爱休官、何须入道。婆娑绿发垂肩，著甚黄冠乌帽。

花底金船，月边玉局，尽能迟老。待丹成九转，飘然驾鹤，却游三岛。
偈 其二
慧能（唐代）

心是菩提树，身为明镜台。明镜本清净，何处染尘埃？
求志
宋庠（宋代）

壮心销尽见天机，敢惜功名与世违。
拙似潘生难济用，老于蘧瑗转知非。
多年鷄口惭争食，自古驽筋爱举肥。
常恐冒荣孤晚节，春来魂梦到柴扉。
占晴三首 其三
刘敞（宋代）

巫峡空多雨，江南自有春。瘴排寒色早，晴发岁华新。

地暖仍馀湿，风和欲起尘。旧伤千里目，巳复觉愁人。
风入松 春日记事
高佩华（清代）

阶前草色碧于油。粉蝶梦魂留。闲来偶而裁诗句，对残花、惹起新愁。

正是海棠开足，斜阳一抹红楼。

风筝犹挂树梢头。綵线不曾收。鹦哥对我喃喃说，便教人、早上帘钩。

莫被好风吹散，炉香几缕清幽。
酬江西卢端公蓝口阻风见寄之什
许浑（唐代）

又携刀笔泛膺舟，蓝口风高桂楫留。

还似郢中歌一曲，夜来春雪照西楼。
赠乔琳（一作刘昚虚诗）
张谓（唐代）

去年上策不见收，今年寄食仍淹留。羡君有酒能便醉，

羡君无钱能不忧。如今五侯不爱客，羡君不问五侯宅。

如今七贵方自尊，羡君不过七贵门。丈夫会应有知己，

世上悠悠何足论。
喜晴
邹浩（宋代）

一阳初欲与时亨，便觉群阴不敢行。寒雨断飞天皎洁，冷云收翳日晶明。

泥乾屐齿都无阻，气协花心倍有情。天运回旋吾道长，欣欣此际孰能名。
次韵张漕茶山喜雨
朱松（宋代）

天公积愤何曾雪，遑恤茶工贪揽撷。无聊桃李困迟迟，暗白蔫红飞乱撷。

谁疏天汉下穹窿，苦厌风霾昏嵽嵲。行台使者扫云手，酾酒丛祠拜灵蕝。

归来一雨动三日，沟壑遗民起垂绝。岂唯枪旗各呈露，更喜笋蕨争芽茁。

明朝击鼓万指集，云蹬携籯穿曲折。红尘一骑天容开，顾渚蒙山坐销歇。

帝觞尝罢思苦口，公如子牟心魏阙。金銮谏舌夜生尘，回首山中记同啜。
梅山摘其绝为四首和来余因以次韵
陈著（宋代）

辜负山中月与风，心无城市亦山中。
应嫌猿鹤天机浅，要与几行不肯同。
次韵方蒙仲高人亭
方岳（宋代）

苔寒两不借，对面宁尔劳。
欲语二三子，卑之毋甚高。
王学士亦经屈沱作诗予复和之 其一
屈大均（明代）

一从骚圣作，万古楚声多。怀石知何处，为家在此沱。

地因辞客著，祠羡故人过。再拜投诗赋，魂来自汨罗。
赠李宜之运干
王十朋（宋代）

谪仙苗裔自非凡，家学端能嗣大参。一见便知空冀北，三年长叹滞周南。

绝畦翰墨仆骚可，请试言词倚马堪。莫道南来橐无宝，一编传得小云龛。
杨秘校秋怀
宋祁（宋代）

凉风飒彫年，遥昔耿多虑。
冽冽寒螀鸣，离离客鸿度。
之子怀茂器，有志康庶务。
未蒙徐乐召，方感董生遇。
道局骏愿违，絃絙危响赴。
此际怊怅情，偕之岁云暮。
西山访慧道人不遇
冯珧（明代）

宿云连古寺，清磬度西岑。石发怜人老，松髯带雪深。

通幽馀一径，买隐或千金。何处采薇者，闻歌不可寻。
顺知藏求赞
释清远（宋代）

色里胶青不见形，影中所以邈吾真。吾真定有非形碍，为对凡夫显幻尘。

尘既显，道弥新，不贵西来彼上人。
同徐殿丞游麻姑山陈屯田闻之以诗见寄次韵第
李覯（宋代）

良友嗟尘网，相斯物外游。
求珠非赤水，不死是丹丘。
几上麟交非，樽中蚊乱浮。
仙家一度醉，人世几千秋。
药气多留鼎，茶香细出瓯。
尧人方旷荡，容易学巢由。
秋怀
梁清远（清代）

浑浑斜日照金台，何处啼乌带影来。太液乱流衣带绕，西山晚翠画屏开。

中原豺虎增郊垒，四野归鸿恋草莱。极目关河无限思，漫歌《五噫》有余哀。
句
王随（宋代）

晴楼凭月吟魂冷，春席眠花醉梦香。
寒食作
朱升（宋代）

浮生悬美晤，苍昊■幽期。滂沛五更雨，留连三月时。

林园成绿暗，花树失红滋。倘有游观兴，黄花未是迟。
卧病简汝济士奇时济二首 其一
何景明（明代）

卧病常迟起，焚香独燕居。聊因谢簿领，暂得弄琴书。

岳色盈虚牖，泉流绕暗渠。虽然官府内，不异在林庐。
送祠部刘仪文知颍州
孔武仲（宋代）

厌逐京师车马尘，乞为林下水边人。
江湖入梦归心壮，道路生辉使节新。
岂弟宜民推善政，清闲无讼称天真。
如闻此府多迁擢，剩醉西湖烂漫春。
送灵溪李侍郎
郑巢（唐代）

貂裘离阙下，初佐汉元勋。河偃流澌叠，沙晴远树分。

牛羊下暮霭，鼓角调寒云。中夕萧关宿，边声不可闻。
泪二首
钱惟演（宋代）

鲛盘千点怨吞声，蜡炬风高翠箔轻。
夜半商陵闻别鹤，酒阑安箔对哀筝。
银屏欲去连珠迸，金屋初来玉筋横。
马上悲歌寄黄鹄，紫台回首暮云平。
啸傲泾
祝旸（清代）

翠霭鸿山近，清流梅里通。偶寻高士迹，犹见让王风。

雁影寒烟外，人家疏树中。秋光望不极，落日照丹枫。
再答诸公
朱松（宋代）

芳节坐晼晚，客怀无一堪。柳眠犹自困，花笑为谁含。

风揭拾遗屋，尘生执戟甔。联诗赖诸友，妙句压城南。
李问樵明府招同陶子方前辈孔培生太守暨杨心裁姚仲容两大令饮城南曹氏园 其三
陈廷黻（清代）

边城五六月，炎威殊未逼。微雨从东来，云气黑如墨。

皋兰与五从，对面失山色。吾与二三子，游宦共一域。

于君虽新知，乃如旧相识。今日良宴会，欢乐讵有极。

安知转瞬间，分辙不南北。杲杲方出日，其雨自难测。

聚处即有常，百年亦顷刻。相期千载后，乃时各努力。
和通斋密窝韵二首
王柏（宋代）

密密窝中养妙倪，恐因题扁被人知。
了无声臭谁能测，纵有神人岂足窥。
此外不忧还不惧，於中何虑更何思。
浩然一气充天地，谁道吾侪老未衰。
将有远行由耶溪至西兴
童钰（清代）

辛苦门前水，年年载客西。青山一相送，乌鸟几回啼。

归计知难准，乡音听渐迷。来宵如有梦，应恋若耶溪。
初三日冬至雨中
韩淲（宋代）

今年云物风吹雨，山涧关门亦可书。烧叶炉中煖红酒，静听檐溜落阶除。
访吴泉滨先生山居赋此投赠
王慎中（明代）

家在深山非避秦，相寻正及桃花春。迎看道气眉间异，暗接心花语下亲。

草木欣时同我恍，鸡豚得性与人驯。好栽五柳垂门外，雪棹重来免问津。
通判国博中斋诗
强至（宋代）

天下以中为大本，天地得中能自生。
古之圣贤一用中，政刑礼乐万事平。
於戏后世中道丧，政分宽猛刑重轻。
礼非俭陋则奢僭，乐不专一须锵铿。
其间万事亦颇僻，或过不及谁与绳。
今公奋然力追救，大署中字为斋名。
谓中之迹不可见，粲焉其道存六经。
尚书洪范有皇极，春秋王道为权衡。
在易之爻贵二五，于诗无邪义甚明。
子思著篇究根柢，王通命说垂仪刑。
夜探群书味中理，鸡鸣而作还奉行。
出处语默皆时中，措诸万事无侧倾。
有时宾至相与乐，咏歌亦作中和声。
檐前竹树有中色，四序不改长青青。
公今一州贰守政，千里犹变中庸甿。
异时朝廷赞天子，扩之四海中道成，
至得摄齐升公斋，一听中论退服膺。
赋寒食日亥时（一作寒食夜）
李宣古（唐代）

人定朱门尚未开，初星粲粲照人回。

此时寒食无烟火，花柳苍苍月欲来。
雪中过庆老方丈
周紫芝（宋代）

云满江天雪意酣，拥炉聊复听巴谈。老人不出真藏六，来客何劳说后三。

已借团蒲摇短梦，更浇春饼荐馀甘。此生试向闲中看，何止人间七不堪。
天可度－恶诈人也
白居易（唐代）

天可度，地可量，唯有人心不可防。
但见丹诚赤如血，谁知伪言巧似簧。
劝君掩鼻君莫掩，使君夫妇为参商。
劝君掇蜂君莫掇，使君父子成豺狼。
海底鱼兮天上鸟，高可射兮深可钓。
唯有人心相对时，咫尺之间不能料。
君不见李义府之辈笑欣欣，笑中有刀潜杀人。
阴阳神变皆可测，不测人间笑是瞋。
制置侍郎阁学台座俯从乡论营求胜地改建贡闱
度正（宋代）

殿角西头辟礼闱，峥嵘栋宇更巍巍。
碧鸡金马连环绕，云顶峨眉耸翠围。
陈范苏张应并驾，龙章谯郭亦横飞。
东都行复充乡赋，却望秦关入帝畿。
蝶恋花·燕子来时春未老
王采（宋代）

燕子来时春未老。红蜡团枝，费尽东君巧。烟雨弄晴芳意恼。雨馀特地残妆好。斜倚青楼临远道。不管傍人，密共东君笑。都见娇多情不少。丹青传得倾城貌。
咏王子安应试新亭二诗 其一
郑猷（宋代）

一簪华发一床书，尽日新亭适意无。莫道长安天样远，长安自不厌江湖。
和潘叔治题刘道士房画薛稷六鹤图六首其四舞
梅尧臣（宋代）

如逢僊圃风，飘颻奋双翅。
拊节余欲助，和歌谁尔类。
但看矫然姿，固於流雪异。
闻致政赵少师概入境寄献
赵抃（宋代）

我公优暇若神仙，八十高龄众所贤。政府昔同俄一纪，留封今别又三年。

及时和气来吴国，度曲薰风入舜弦。昨日清台应密奏，老人星照浙西天。
碧瓦
范成大（宋代）

碧瓦楼头绣幙遮，赤栏桥外绿溪斜。
无风杨柳漫天絮，不雨棠梨满地花。
骖服腾飞行
释文珦（宋代）

有客乘车建其，四牡骖服腾飞，
华绶杂佩陆离，指顾绰有余辉。
华然到我柴扉，我生靡识轻肥。
旋穿敝屣粗衣，延之欲语襟期。
客言子其病而，胡不与世推移。
余曰子言诚非，穷达有命有时。
与其如脂如韦，孰若饭糗羹藜。
颜子陋巷审饥，尼父尝称庶几。
恬淡道德之基，不义富贵奚为。
将子勿复致辞，吾志非君所知。
颂古九首
释了演（宋代）

俱胝一指禅，古今成话欛。
打破鬼门关，露柱寻无罅。
黄雀饷隐者文素翁其人有天文历数之学
史尧弼（宋代）

珍重文夫子，山林日月长。
谭天邹衍口，痛饮伯伦乡。
宴坐看飞动，相呼死稻粱。
黄腴风味好，聊足荐君觞。
寄题喻叔奇国傅郎中园亭二十六咏磬湖
杨万里（宋代）

洞庭张乐起天风，玉磬吹来随圃中。
却被仙人熔作水，为君到底写秋空。
芙蓉台
曾巩（宋代）

芙蓉花开秋水冷，水面无风见花影。飘香上下两婵娟，云在巫山月在天。

清澜素砾为庭户，羽盖霓裳不知数。台上游人下流水，柱脚亭亭插花里。

阑边饮酒棹女歌，台北台南花正多。莫笑来时常著屐，绿柳墙连使君宅。
赋
姚合（唐代）

长空埃𡏖灭，皎皎月华临。色正秋将半，光鲜夜自深。

九霄晴更彻，四野气难侵。静照遥山出，孤明列宿沈。

高人应不寐，惊鹊复何心。漏尽东方晓，佳期何处寻。
栈道杂诗 其二
李元沪（清代）

三极西南隔，连峰走剑州。乱山围宝雉，古驿过金牛。

马络秦云湿，天回汉水流。曾闻叱驭使，不共岭猿愁。
白鹰为沈都阃题
钟芳（明代）

莫缘饥饱浪猜详，玉爪霜翎本自将。草暖任渠狐免狡，朔风摇落正飞扬。
江行十首 其五
李纲（宋代）

江阔水云暮，风高舟楫停。落帆归别浦，宿雁集回汀。

霜苇萧萧白，烟岚朵朵青。夜来江色静，寒浴一天星。
席上呈仲明
邹浩（宋代）

诵诗久欲陪苏焕，载酒谁怜访子云。莫道囊空乏供给，邻家芹菊许人分。
偈颂三十首 其二十六
释慧晖（宋代）

梁土皇帝，南天太子。相见端的，不识妙旨。廓然不识莫公私，太子皇帝对面时。

一片檀香炉上火，残红吹起发花枝。
还里
赵士麟（清代）

妖氛此日尽驱除，将母依然里巷居。幸得怀中分陆橘，那愁花下乏潘舆。

墙阴蔓草无人薙，屋后荒畦待雨锄。圣主求贤闻若渴，季春应必聘弓车。
次流河大风
李元鼎（明代）

饱历风涛万虑休，惊飙奚事拍河流。气嘘鹜蜃千帆乱，波撼鱼龙一叶浮。

扫尽落花空舞院，何来细雨问灵湫。终宵数起难成寐，不待莼鲈忆故丘。
道士
刘克庄（宋代）

丫髻唐衣八尺长，试看风骨已昂藏。
丹成屡诧飞升去，客至多称吐纳忙。
近习星文兼卖卜，每寻洞穴不赍粮。
或云曾与阵抟遇，拟问先生乞睡方。
次罗梅谷诗画总观
杨公远（宋代）

梅谷梅应占作魁，不论时节遣花开。
传真旧说华光老，诗到林逋俱压倒。
华光去后谁逼真，补之笔底生阳春。
月香水影许多态，竹外斜枝奇且怪。
答刘禹锡白太守行
白居易（唐代）

吏满六百石，昔贤辄去之。秩登二千石，今我方罢归。

我秩讶已多，我归惭已迟。犹胜尘土下，终老无休期。

卧乞百日告，起吟五篇诗。朝与府吏别，暮与州民辞。

去年到郡时，麦穗黄离离。今年去郡日，稻花白霏霏。

为郡已周岁，半岁罹旱饥。襦袴无一片，甘棠无一枝。

何乃老与幼，泣别尽沾衣。下惭苏人泪，上愧刘君辞。
北平射虎歌
陈豫朋（清代）

秋风削耳塞草枯，将军夜持金仆姑。一发辄殪双于菟，金石既贯精诚符。

再发不入理岂诬，有心求合翻成愚。汉军数出击匈奴，大宛苜蓿饲名驹。

将军志欲封狼胥，前茅后出迷道途。七十余战血模糊，数奇不赏徒区区。

人事翻覆如辘轳，白云苍狗变须臾。君不见邵平罢相还独居，种瓜自荷青门锄。
传言玉女
陆求可（清代）

凄切寒蝉，怎惯向离人噪。红蓼堤边，接长途浩渺。

匆匆洒泪，何日披云同笑。赏心难共，良辰孤了。

顷刻天涯，听阳关、愁悄悄。丹枫黄菊，送骅骝就道。

频登高处，望不见行人杳。团圞明月，今宵分照。
鹧鸪天·病中清明，不能省墓，为之怅然
杨玉衔（清代）

新种松孙未化龙。寻常马鬣去年封。年时客思清明后，今日魔缠病榻中。

生事悫，祭仪封。终天犹恨海深同。鹧鸪声里牛羊垄，况欠钱灰飏絮风。
减字木兰花·喜逢生日
佚名（宋代）

喜逢生日。偻指今年方六十。次第回春。甲子从头又一新。敬驰一曲。付与歌儿勤为祝。满劝金锺。试问蟠桃几度红。
闻蛙有感
宋庠（宋代）

燕池昔有金丸戏，蝈氏今无牡菊烟。
暗水群鸣聊借问，为官何似为私年。
云林生惠山图次元韵
陈方（元代）

佳树阴森欲碍空，画成夜落灯花红。绝怜带经自锄者，未忍竟别天垂翁。

汾河春云散高柳，湘水微茫绿于酒。翁归天末见青山，临风莫负挥弦手。
伤春
俞处俊（宋代）

黏天芳草绿蒙茸，久客伤心望不穷。
山色自随人远近，莺声只在水西东。
采桑子
黄庭坚（宋代）

城南城北看桃李，依倚年华。杨柳藏鸦。又是无言飐落花。

春风一面长含笑，偷顾羞遮。分付谁家。把酒花前试问他。
过汤阴市得豌豆大麦暗示三儿子
苏轼（宋代）

朔野方赤地，河堧但黄尘。
秋霖暗豆漆，夏旱臞麦人。
逆旅唱晨暗，行疱得时珍。
青班照匕箸，脆响鸣牙龈。
玉食谢故吏，风餐便逐臣。
漂零竟何适，浩荡寄此身。
争劝加餐食，实无负吏民。
何当万里客，归及三年新。
登岳麓和焦听堂原韵
杨岳斌（清代）

偶从樵访道乡台，千树桃花万点苔。幽径已无尘客到，深山惟有白云来。

松间联句僧煎茗，石上陈肴鸟劝杯。醉里不须嗟世乱，座中都是济时才。
臂痛谒告，作三绝句示四君子 其一
苏轼（宋代）

公退清闲如致仕，酒馀欢适似还乡。不妨更有安心病，卧看萦帘一炷香。
书喜
陆游（宋代）

雨足郊原正得晴，地绵万里尽春耕。
阴阴阡陌桑麻暗，轧轧房栊机杼鸣。
亭鼓不闻知盗息，社钱易歛庆秋成。
天公不负书生眼，留向人间看太平。
过吴江
王贽（宋代）

吴江秋水灌平湖，水阔烟深恨有馀。
因想季鹰当日事，归来未必为莼鲈。
清江引用苏养直韵示王觉民
王之道（宋代）

荷叶亭亭绿满塘，秋炎深得盖鸳鸯。
晚来江上西风急，收拾莲鸳付拒霜。
万山摇落见森樾，翠影萧萧冷梳发。
请君地作宋玉悲，来赋江楼望明月。
罗汉寺
林煦（明代）

隐隐龙宫倚碧山，烟霞缥缈锁禅关。水帘挂洞谁收捲，野鸟巢林自往还。

清磬声随青霭散，高僧心与白云闲。群公况复同游赏，樽酒何妨展笑颜。
柳塘八景为王田之题 其三 丛桂夜读
张天赋（明代）

桂影婆娑散九垓，丁当钟鼓转楼台。书声透入周公梦，似领周公教诲来。
心侍者归省
释智愚（宋代）

露叶萧萧月满庭，秋来多梦老人星。
海山印渚知吾处，终不深云独掩扃。
探菊二首
方回（元代）

心最怜渠旱菊苗，蕊青如粟间如椒。
小劳汲井何妨事，有酒吾当着酒浇。
澄江八景 其七 沙屿晚渡
俞远（元代）

吴山望断楚山苍，江北江南一苇航。野屋半开人惨澹，征车相次马玄黄。

羽竿风急回鸣鹢，鱼笱灯微隔树桑。指顾扬州莫惆怅，燕姬楼上劝飞觞。
过梅里七首家于无锡四十载今敝庐数堵…于后。上家山
李绅（唐代）

上家山，家山依旧好。昔去松桂长，今来容须老。

上家山，临古道。高低入云树，芜没连天草。草色绿萋萋，

寒蛩遍草啼。噪鸦啼树远，行雁帖云齐。岩光翻落日，

僧火开经室。竹洞磬声长，松楼钟韵疾。苔阶泉溜鈌，

石甃青莎密。旧径行处迷，前交坐中失。叹息整华冠，

持怀强自欢。笑歌怜稚孺，弦竹纵吹弹。山明溪月上，

酒满心聊放。丱发此淹留，垂丝匪闲旷。青山不可上，

昔事还惆怅。况复白头人，追怀空望望。
减字木兰花·定而後止
沈瀛（宋代）

定而后止。善到止时心地喜。
鱼跃鸢风。此理照然上下通。

好如好酒。欲似人常心欲寿。
若到兹何。治国治家用处多。
松雪
严粲（宋代）

阴崖未知晴，松雪自在白。可恨晚风颠，飞寒乱苔石。
相和歌辞。王子乔
宋之问（唐代）

王子乔，爱神仙，七月七日上宾天。白虎摇瑟凤吹笙，

乘骑云气吸日精。吸日精，长不归，遗庙今在而人非。

空望山头草，草露湿君衣。
寄吴士矩端公五十韵（此后并江陵士曹时作）
元稹（唐代）

昔在凤翔日，十岁即相识。未有好文章，逢人赏颜色。

可怜何郎面，二十才冠饰。短发予近梳，罗衫紫蝉翼。

伯舅各骄纵，仁兄未摧抑。事业若杯盘，诗书甚徽纆.

西州戎马地，贤豪事雄特。百万时可赢，十千良易借。

寒食桐阴下，春风柳林侧。藉草送远游，列筵酬博塞。

萎蕤云幕翠，灿烂红茵赩.脍缕轻似丝，香醅腻如职。

将军频下城，佳人尽倾国。媚语娇不闻，纤腰软无力。

歌辞妙宛转，舞态能剜刻。筝弦玉指调，粉汗红绡拭。

予时最年少，专务酒中职。未能解生狞，偏矜任狂直。

曲庇桃根盏，横讲捎云式。乱布斗分朋，惟新间谗慝。

耻作最先吐，羞言未朝食。醉眼渐纷纷，酒声频cH々。

扣节参差乱，飞觥往来织。强起相维持，翻成两匍匐。

边霜飒然降，战马鸣不息。但喜秋光丽，谁忧塞云黑。

常随猎骑走，多在豪家匿。夜饮天既明，朝歌日还昃。

荒狂岁云久，名利心潜逼。时辈多得途，亲朋屡相敕。

闲因适农野，忽复爱稼穑。平生中圣人，翻然腐肠贼。

亦从酒仙去，便被书魔惑。脱迹壮士场，甘心竖儒域。

矜持翠筠管，敲断黄金勒。屡益兰膏灯，犹研兔枝墨。

崎岖来掉荡，矫枉事沉默。隐笑甚艰难，敛容还屴崱。

与君始分散，勉我劳修饰。岐路各营营，别离长恻恻。

行看二十载，万事纷何极。相值或须臾，安能洞胸臆。

昨来陕郊会，悲欢两难克。问我新相知，但报长相忆。

岂无新知者，不及小相得。亦有生岁游，同年不同德。

为别讵几时，伊予坠沟洫。大江鼓风浪，远道参荆棘。

往事返无期，前途浩难测。一旦得自由，相求北山北。
应龙吟
邵雍（宋代）

龙者阳类，与时相须。
首出庶物，同游六虚。
能潜能见，能吸能呼。
能大能小，能有能无。
寄题王才臣南山隐居六首·庄敬日强斋
魏了翁（宋代）

天以行故健，火以宿故庄。
卓哉主一翁，挈我洙泗上。
青玉案（戏赠醉妓）
毛滂（宋代）

玉人为我殷勤醉。向醉里、添姿媚。偏著冠儿钗欲坠。桃花气暖，露浓烟重，不自禁春意。

绿榆阴下东行水。渐渐近、凄凉地。明月侵床愁不睡。眉儿吃皱，为谁无语，阁住阳关泪。
西樵与客赊酤口占
屈大均（明代）

贳酒白云西，相将玉手携。无钱吾自分，门有泻钱溪。
端嘉杂诗二十首
刘克庄（宋代）

不妨割肉餧豺狼，和约依然堕渺茫。
未必与吾盟夹谷，且须防彼劫平凉。
寿南山长老性空颂并序
程敏政（明代）

我闻西方极乐囿，获登彼岸真非偶。三千大千诸佛子，中有一人无量寿。

佛言我教本寂灭，有不是无无是有。汝寿无量何以故，一点光明终不朽。

光明一点有明暗，白牛便向恒河走。无量寿者合掌言，我今不净亦不垢。

跏趺坐阅人间世，不用寒山竹笤帚。南山长老有性空，五蕴一生能自守。

南山有石解点头，试与对之相夘酉。针头之性空不空，大笑一声狮子吼。

我观性空老不衰，本来面目无妍丑。朝暮一盂脱粟饭，五味筵中不挂口。

春冬一领百衲衣，五色场中无掣肘。性空尔能不空性，六十年光不为久。

无量寿者诵一声，甲了还丁子还丑。灯灯相续不空过，永作南山住山叟。

我今已作逃禅客，问尔哑禅能答否。无无无量亦无寿，白莲社中桑落酒。

无量寿佛何有哉，劝尔波罗饮三斗。
赠海公道兄诗
屈修（明代）

春风吹弱柳，卧起听莺声。愁向寂中入，身从懒处成。

经年蔬水味，寒夜酒杯情。别后聊搔首，无端白发生。
赴任嘉州嘉陵江泛舟
石介（宋代）

中心横大江，两面叠青嶂。
江山相夹间，何人事吟放。
半樽岸帻坐，永日开舲望。
孤棹已夷犹，数峰更清尚。
危影倒波底，凝岚浮水上。
鸣鹭答猿啼，樵歌应渔唱。
并生泉石心，堪愧庸俗状。
颂古二十首
释道颜（宋代）

三脚驴子弄蹄行，两浙江南秋复热。
西北风霜怯早寒，闭门愁见杨花落。
慈溪道中
楼钥（宋代）

双橹真成鹅鹳鸣，客愁厌苦梦魂惊。
须臾寖觉耳根热，一觉醒来天已明。
咏史
汤准（清代）

唐伐羌戎盛冉駹，韩公谋略信无双。年来西域劳兵革，愿筑三城署受降。
和
欧阳修（宋代）

槐柳来时绿未匀，开门节物一番新。踏青寒食追游骑，赐火清明忝侍臣。

拂面蜘蛛占喜事，入帘蝴蝶报家人。莫瞋年少思归切，白发衰翁尚惜春。
次安心见寄韵
达瑛（清代）

托足双峰猿鹤亲，水晶宫殿净无尘。日将好景归诗卷，天许名山作散人。

岩草碧销三径雪，寺梅香破半江春。西风记得萸湾别，夜夜相思入梦频。
秦郊晓望
陈秩五（清代）

百二雄关控雍梁，名都从古说咸阳。诗吟铁驷秦风壮，泪下铜仙汉殿荒。

古戍凄凉沈画角，废园冷落锁垂杨。无情泾渭滔滔去，送过前朝几帝王。
感镜
韦应物（唐代）

铸镜广陵市，菱花匣中发。夙昔尝许人，镜成人已没。

如冰结圆器，类璧无丝发。形影终不临，清光殊不歇。

一感平生言，松枝树秋月。
次超果寺见远亭韵
释居简（宋代）

寺古巧经营，横飞水上亭。港分秋练练，云合暮青青。

暝树雨收画，残沙晴射星。苹芜舒晚眺，障日恨山屏。
送贺九成归浙东兼简王若水
袁凯（明代）

贺老秋来忆鉴湖，荷花杨柳正扶疏。
西过钱塘见王宰，东门今少种瓜图。
病中杂咏十首 其三
陆游（宋代）

华佗囊书久已焚，思邈玉函秘不闻。从医火攻固下策，遣化饭香方普熏。

触人正自坐愚直，学道今当输拙勤。勿言将智耄已及，后死或可与斯文。
悲秋十八咏 其十七 秋笳
邓云霄（明代）

月引笳声出塞微，城南又合数重围。乍吹疲马寒嘶影，三奏严重倒扑衣。

乌集空营冤鬼哭，星低孤垒救兵稀。凭谁列作刘琨曲？半夜胡儿掩泪归。
重九道中怀长兄二首
廖行之（宋代）

客里匆匆饱岁时，今谁能免利名羁。
有人骑鹤去千岁，顾我巢林方一枝。
后日空怀棠杕燕，经年慙愧菊花期。
白云飞处湘天碧，心在南陔日咏诗。
送陈漫翁
叶适（宋代）

笠泽老龟蒙，蛹卧丝自裹。君从莲叶畔，亲领末后语。

怜我未得莲，独茧授长绪。因兹服英悟，郁郁副奇许。

士于沦胥中，搏手架栏柱。一瓦不漂零，百世保风雨。

转圜信无难，灭木犹有惧。高翔要深泳，厚积堪重负。

狂波浸三伏，回壑万流阻。旅情方夷犹，霁色待舒吐。

樵峰浓黑散，蓼岸微红聚。进舟石门滩，小泊看佳处。
秋日东风
舒岳祥（宋代）

旧雨黄鱼簄，新霜紫蟹{上竹下脯}。
吾生了朝夕，何事忆江湖。
山癯老人九景诗和毕松坡大宰韵 其七 松坡晚节
王弘诲（明代）

半亩松阴隐绿坡，青山云物昼峨峨。春深雨露栽培厚，岁晚冰霜节操多。

不羡椿枝传添圃，长疑桂影拂银河。秦封丁梦当年事，摩顶餐脂鬓未皤。
怀诸弟
胡云琇（清代）

鸰原一别怅经年，海峤苍茫别绪牵。今夜西楼明月好，几人联句斗清妍。
甲子春趋太学过华山赋仙掌峰
李新（宋代）

一掌巍然占碧巅，分明高举欲擎天。
升沉尽待招携力，指点都归造化权。
好与清霄扶日月，莫留寒嶂弄云烟。
不知千古兴亡事，屈指而今是几年。
山居二十咏 其一 山居
洪适（宋代）

经始得山居，幽寻迹不疏。自开溪上径，花露泣前鱼。
别离情所钟十二章章四句送定叟弟之官严陵
张栻（宋代）

别驾亦何事，休戚理则同。
但使民受惠，无论别驾功。